Pompejilaiset maalaustyylit

**Pompejilaiset maalaustyylit** on tapa luokitella roomalaisia seinämaalaustyylejä. Ne perustuvat August Maun vuonna 1882 luomaan luokittelujärjestelmään, joka oli muodostettu Pompejista tehtyjen löytöjen pohjalta, mutta tyylejä käytettiin myös muualla Italiassa ja Rooman valtakunnan alueella.

Tyylejä on neljä:

* *ensimmäinen* eli *kivi-imitaatiotyyli*
* *toinen* eli *arkkitehtoninen tyyli*
* *kolmas* eli *ornamentaali-* tai *kandelaaberityyli*
* *neljäs* eli *eklektinen tyyli*

Tyylejä käytetään apuna roomalaisten maalausten ajoittamisessa, mutta ne ovat tässä jokseenkin epätarkkoja. Tyylit voidaan ajoittaa Pompejissa ja muualla Italiassa suhteellisen tarkasti, mutta siellä kuten muuallakin valtakunnassa tyylejä käytettiin osittain samanaikaisesti ja erilaisina sekatyyleinä. Vuonna 62 tapahtuneen maanjäristyksen jälkeen tehtyjen rakennusten korjaustöiden aikana Pompejissa tehtiin seinämaalauksia, joissa käytettiin kolmatta ja neljättä tyyliä.

## Tyylit
### Ensimmäinen tyyli

*Ensimmäinen pompejilainen tyyli* eli *kivi-imitaatiotyyli* oli yleinen hellenistisessä maailmassa noin vuodesta 200 eaa. lähtien. Pian tämän jälkeen sitä alettiin käyttää myös Pompejissa, jossa oli tuolloin menossa samnilaisajan niin kutsuttu tuffikausi. Tyylissä rakennusten seinät koristeltiin laastilla ja stukolla, jotka maalattiin jäljittelemään eri kivilajeja. Marmorisilppua käytettiin tuomaan hohdetta. Seiniä myös maalattiin rikkailla väreillä. Eräitä esimerkkejä tyylin käytöstä ovat Faunin talo Pompejissa ja Samnilainen talo Herculaneumissa.


Tiedosto:Casa del Fauno (Pompei) WLM 027.JPG|Faunin talo, Pompeji.
Tiedosto:Stabiae Stanza Villa di Arianna.jpg|Villa Arianna, Stabiae.
Tiedosto:Casa Sannitica (Ercolano) WLM 002.JPG|Samnilainen talo, Herculaneum.
Tiedosto:Calatayud - Museo de Calatayud - Cubiculo.jpg|Bilbilis.


### Toinen tyyli

*Toinen pompejilainen tyyli* eli *arkkitehtoninen tyyli* oli käytössä noin vuosina 90–15 eaa. Pompejissa se ilmaantui käyttöön roomalaisen siirtokunnan aikoihin. Tyylissä seinät peitettiin maalatuilla arkkitehtonisilla näkymillä käyttäen renessanssin perspektiiviä muistuttavaa esitystapaa. Maalattujen pylväiden ja palkistojen avulla luotiin illuusio tilan jatkumisesta huoneen ulkopuolella olevaan maisemaan. Eräitä esimerkkejä tyylin käytöstä ovat Mysteerien huvila Pompejissa ja Domus Liviae Rooman Palatiumilla.


Tiedosto:Roman fresco Villa dei Misteri Pompeii 006.jpg|Mysteerien huvila, Pompeji.
Tiedosto:Pompeii - Villa dei Misteri - Cubiculum 1.jpg|Mysteerien huvila, Pompeji.
Tiedosto:Wall painting - entrance to a sanctuary with tholos - Pompeii (VI 41 Insula Occidentalis) - Napoli MAN 8594 - 01.jpg|Kirjaston talo, Pompeji.
Tiedosto:Augustus-Maskenraum01b.jpg|Domus Augusti, Palatium, Rooma.


### Kolmas tyyli

*Kolmas pompejilainen tyyli* eli *ornamentaali*- tai *kandelaaberityyli* oli käytössä noin vuosina 15 eaa.–50 jaa. Tyylille ovat ominaisia voimakkaanväriset – usein punaiset tai mustat – seinäpinnat, jotka jäsenneltiin hoikkien pylväiden, kandelaabereiden tai muun teennäisen arkkitehtuurin kuvausten avulla symmetrisiksi paneeleiksi. Paneelien keskellä esiintyi pienikokoisia hahmoja, yleensä mytologisia tai uskonnollisia aiheita, maisemia tai muita miniatyyrimäisiä kohtauksia. Hahmoja oli yksittäin, friiseinä tai ryhminä. Tyyli sopi erityisen hyvin pieniin huoneisiin ja taloihin, mutta sitä saatettiin soveltaa myös suurempiin tiloihin lisäämällä panoraamamaisia myyttiaiheita, joissa käytettiin tyylille ominaisia pieniä hahmoja. Kolmas tyyli näyttäytyy pohjimmiltaan poikkeamana muihin verrattuna. Eräs esimerkki tyylin käytöstä on Marcus Lucretius Fronton talo Pompejissa.


Tiedosto:Casa-Lucretius-Fronto-Pompeii.jpg|Marcus Lucretius Fronton talo, Pompeji.
Tiedosto:Wall painting - scenes from the Trojan myth - Rome (Palatine - domus transitoria - nymphaeum) - Roma AdP - 02.jpg|Domus Transitoria, Palatium, Rooma.
Tiedosto:Wall painting - lararium - Pompeii (VIII 2 or 3) - Napoli MAN 8905.jpg|Lararum, Pompeji.
Tiedosto:Oplontis Caldarium room8.jpg|Caldarium, Oplontis.


### Neljäs tyyli

*Neljäs pompejilainen tyyli* eli *eklektinen tyyli* oli käytössä noin vuosina 50–100 jaa. Tyylissä punaisen ja mustan rinnalle otettiin käyttöön myös valkoisia ja keltaisia seinäpintoja, jotka jäsenneltiin toisen tyylin tapaan laajoiksi arkkitehtonisiksi näkymiksi. Näihin lisättiin näyttävää, jopa teatraalista arkkitehtuuria, jonka jokainen osa täytettiin hahmoilla, patsailla, esineillä ja pienillä kuvilla. Värikkäiden seinäpaneelien keskelle sijoitettiin miniatyyrimäisiä tauluja tai tiheiksi ryhmiksi koottuja figuriineja, ja paneelit voitiin rajata koruompeletta muistuttavalla kuvionauhalla. Pompejissa keskuskuvat esittivät yleensä kreikkalaisen mytologian aiheita, jotka toistuivat talosta taloon ja olivat luultavasti jäljennöksiä kuuluisista maalauksista; roomalaisia aiheita esiintyi lähinnä maisemissa. Eräitä esimerkkejä tyylin käytöstä ovat Vettiusten talo Pompejissa ja Neron Domus aurea Roomassa.


Tiedosto:Painted stucco relief - woman appearing in the door of an architecture - Pompeii (VI 9 2) - Napoli MAN 9595.jpg|Meleagroksen talo, Pompeji.
Tiedosto:An oecus richly decorated in the Fourth Style in the House of the Prince of Naples, Pompeii, Italy 2nd century BCE - 1st century CE.jpg|Napolin prinssin talo, Pompeji.
Tiedosto:Domusaurea.jpg|Domus aurea, Rooma.
Tiedosto:Scène de port, fresque.jpg|Puteolin satama, Stabiae.


## Lähteet

## Aiheesta muualla